বাংলাদেশ থেকে ফেরা সোনালি বিবির সঙ্গে দেখা করবেন অভিষেক বন্দ্যোপাধ্যায়

কলকাতা: দীর্ঘ আট মাসের আইনি লড়াই শেষে অবশেষে দেশে ফিরলেন সোনালি বিবি ও তাঁর নাবালক সন্তান। শুক্রবার সন্ধ্যায় মালদহ (Maldah) সীমান্ত দিয়ে ভারত প্রবেশ করেন তাঁরা। শনিবার বীরভূমে (Birbhum) নিজের বাড়িতে ফেরার কথা রয়েছে সোনালিদের। তৃণমূলের (TMC) সর্বভারতীয় সাধারণ সম্পাদক অভিষেক বন্দ্যোপাধ্যায়ের (Abhishek Banerjee) সঙ্গে তাঁর সাক্ষাৎও শীঘ্রই হতে পারে বলে সূত্রের খবর। দিনক্ষণ এখনও চূড়ান্ত না হলেও, খুব তাড়াতাড়িই এই দেখা হওয়ার সম্ভাবনা রয়েছে।

উল্লেখ্য, গত জুলাই মাসে দিল্লি থেকে ‘বাংলাদেশি অনুপ্রবেশকারী’ অভিযোগে সোনালি-সহ ছ’জনকে আটক করেছিল দিল্লি পুলিশ। যদিও তাঁদের কাছে ভারতীয় নাগরিকত্বের সমস্ত বৈধ নথিই ছিল বলে দাবি। এরপরও ছ’জনকে বিএসএফের মাধ্যমে বাংলাদেশে ‘পুশব্যাক’ করা হয়। সেখানেই গ্রেফতার হন তাঁরা এবং বাংলাদেশের কারাগারে বন্দি ছিলেন মাসের পর মাস। বিষয়টি নিয়ে সুপ্রিম কোর্ট ও কলকাতা হাইকোর্টে মামলা হয়। দুই আদালতই সোনালিদের ভারত ফেরানোর নির্দেশ দেয়। অভিযোগ, কেন্দ্রীয় সরকার সেই নির্দেশ কার্যকর করতে গড়িমসি করছিল।

আরও পড়ুন: রাজ্যজুড়ে জাঁকিয়ে শীত, এক ধাক্কায় পারদ পতন

এই ইস্যুতে শুরু থেকেই সরব হয়েছিল তৃণমূল কংগ্রেস। একাধিকবার কেন্দ্রকে কটাক্ষ করে সরব হন অভিষেক বন্দ্যোপাধ্যায়ও। সমাজমাধ্যমে তিনি লিখেছিলেন,‘বর্জনের রাজনীতি বাংলার মানুষ বরদাস্ত করবে না। ২০২৬-এর নির্বাচনে জবাব দেবে জনতা।’

অবশেষে দেশে ফিরে সোনালি বিবি কৃতজ্ঞতা প্রকাশ করেছেন মুখ্যমন্ত্রী মমতা বন্দ্যোপাধ্যায় ও অভিষেক বন্দ্যোপাধ্যায়ের প্রতি। তাঁর অভিযোগ,“বাংলাদেশে খুব কষ্টে ছিলাম। দিল্লি পুলিশ আমাদের উপর অমানবিক অত্যাচার করেছিল। অনেক অনুরোধ করলেও শোনেনি। তারপরও আমাদের বিএসএফ দিয়ে বাংলাদেশে পাঠিয়ে দেওয়া হয়।”

দেখুন আরও খবর: