মালদহে ভোটের দামামা বাজালেন নরেন্দ্র মোদি

মালদহ: দুই দিনের বঙ্গ সফরে এসে মালদহ (Maldah) থেকেই কার্যত ভোটের দামামা বাজালেন প্রধানমন্ত্রী নরেন্দ্র মোদি (Narendra Modi)। শনিবার মালদহে দেশের প্রথম বন্দে ভারত স্লিপার ট্রেনের (Vande Bharat Sleeper Train) উদ্বোধনের পাশাপাশি একাধিক উন্নয়ন প্রকল্পের সূচনা করেন তিনি। একই সঙ্গে একটি রাজনৈতিক সভায় ভাষণ দিয়ে বাংলা ও পূর্ব ভারতের রাজনীতি, উন্নয়ন এবং ভবিষ্যৎ নিয়েও বার্তা দেন প্রধানমন্ত্রী।

দুপুর ১টা ২৫ মিনিট নাগাদ মালদহে পৌঁছন নরেন্দ্র মোদি। অনুষ্ঠানস্থলে পৌঁছে প্রথমেই কচিকাঁচাদের সঙ্গে কথা বলেন তিনি। এরপর মঞ্চে উঠে ‘ভারত মাতার জয়’ ধ্বনি দিয়ে বক্তৃতা শুরু করেন প্রধানমন্ত্রী। সভাস্থলে যাঁরা বাঁশের পরিকাঠামোর উপর দাঁড়িয়ে ছিলেন, তাঁদের নেমে আসার অনুরোধ করেন তিনি। মোদি বলেন, কারও চোট লাগলে তাঁর কষ্ট হবে এবং মানুষের জীবন তাঁর কাছে সবচেয়ে মূল্যবান।

আরও পড়ুন: ভোটমুখী বাংলায় ২ দিনের সফরে মোদি, সূচি জানালেন নিজে

ভাষণে মালদহকে প্রণাম জানিয়ে প্রধানমন্ত্রী বলেন, মালদহ শুধু একটি জেলা নয়, এটি বাংলার ইতিহাস, সংস্কৃতি ও রাজনৈতিক চেতনার এক গুরুত্বপূর্ণ কেন্দ্র। আম, আমসত্ত্ব, রেশম, লোকসঙ্গীত ও বৌদ্ধিক ঐতিহ্যের জন্য মালদহ আজও পরিচিত বলে উল্লেখ করেন তিনি। বাংলার প্রতি তাঁর ভালোবাসার কথাও তুলে ধরেন প্রধানমন্ত্রী।

সভায় উপস্থিত জনসমুদ্রের কথা উল্লেখ করে মোদি বলেন, মণ্ডপের বাইরেও বিপুল মানুষ অপেক্ষা করছেন। এই জনসমর্থনকে আশীর্বাদ হিসেবে দেখছেন তিনি। তাঁর বক্তব্যে উঠে আসে “আসল পরিবর্তন”-এর কথা। মোদির দাবি, বাংলা সুন্দর ভবিষ্যতের দিকে এগোচ্ছে এবং সেই বিশ্বাস স্পষ্ট।

পূর্ব ভারতের উন্নয়ন নিয়ে জোর দিয়ে প্রধানমন্ত্রী বলেন, দেশ এখন ‘দীক্ষিত ভারত’-এর লক্ষ্যে এগোচ্ছে। পূর্ব ভারতের বিকাশ ছাড়া ভারতের সার্বিক উন্নয়ন সম্ভব নয় বলেও মন্তব্য করেন তিনি। একই সঙ্গে হিংসার রাজনীতির সমালোচনা করে মোদি বলেন, বিজেপিই পূর্ব ভারতের মানুষের বিশ্বাস অর্জন করেছে।

মালদহের সভা থেকেই যে আসন্ন লোকসভা নির্বাচনের সুর বেঁধে দিল বিজেপি, তা স্পষ্ট বলেই মনে করছেন রাজনৈতিক মহল। প্রধানমন্ত্রী আরও বলেন, ‘‘ওড়িশায় বিজেপি সরকার করেছে। ত্রিপুরা, অসম ভরসা রেখেছে বিজেপি-তে। কিছু দিন আগে বিহার আরও এক বার বিজেপি-এনডিএ সরকার গড়েছে। বাংলার চার দিকে বিজেপির সুশাসনের সরকার রয়েছে। এখন বাংলায় সুশাসনের সময় এসেছে। তাই আমি বিহারে জয়ের পর বলেছিলাম, মা গঙ্গা আশীর্বাদে বাংলায় বিকাশের গঙ্গা বইবে।’’ এর সঙ্গে সংযোজন করে বলেন, ‘‘বিজেপি এই কাজ করে ছাড়বে। বাংলায় সুশাসন আনবে। আমার সঙ্গে একটা সঙ্কল্প নিন। আমি বলব, পাল্টানো দরকার। আপনারা বলবেন, চাই বিজেপি সরকার।’’