উচ্চমাধ্যমিক পরীক্ষা দিতে যাওয়ার পথে মর্মান্তিক দুর্ঘটনায় মৃত্যু ২ ছাত্রের

মালদহ: উচ্চমাধ্যমিক পরীক্ষা (Higher Secondary Exam) দিতে যাওয়ার সময়ে মর্মান্তিক দুর্ঘটনা। দ্রুত গতিতে আসা একটি পিকআপ ভ্যানের (Pickup Van) ধাক্কায় মৃত্যু হল দুই ছাত্রের। বুধবার সকালে দুর্ঘটনাটি ঘটেছে মালদহের সামসিতে (Maldah Samsi)। যার জেরে তীব্র চাঞ্চল্য ছড়িয়েছে এলাকায়। পাশাপাশি দুর্ঘটনার জেরে রতুয়া সামসী রাজ্য সড়কে ব্যাপক যানজটের সৃষ্টি হয়।

সূত্রের খবর, মৃত দুই ছাত্রের নাম তন্ময় প্রামাণিক ও মোহাম্মদ রেহান। তাঁরা দুজনেই পুখুরিয়া থানার শ্রীপুর বল্লভপুর এলাকার বাসিন্দা। দুজনেই সামসী এগ্রিল হাইস্কুলের দ্বাদশ শ্রেণির ছাত্র। বুধবার উচ্চমাধ্যমিকের তৃতীয় সেমিস্টারের ইংরেজি পরীক্ষা ছিল। দুই বন্ধু বাইকে চেপে রতুয়া হাইস্কুলের পরীক্ষাকেন্দ্রে যাচ্ছিল। তবে সামসী মতিগঞ্জ পার হতেই কিছুটা দূরে রতুয়ার দিক থেকে আসা একটি পিকআপ ভ্যান সরাসরি তাঁদের ধাক্কা মারে। বাইক থেকে ছিটকে পড়ে যায় দুজন। ঘটনাস্থলেই মৃত্যু হয় দু’জনের। খবর পেয়েই ঘটনাস্থলে ছুটে আসে সামসী ফাঁড়ির পুলিশ। পুলিশ মৃতদেহ উদ্ধার করে সামসী গ্রামীণ হাসপাতালে নিয়ে যায়।

আরও পড়ুন: চিংড়িঘাটা মেট্রো প্রকল্পের জট কাটল! নভেম্বরেই ট্রাফিক ব্লক করে কাজের সিদ্ধান্ত

অন্যদিকে, দুর্ঘটনার জেরে রতুয়া সামসী রাজ্য সড়কে ব্যাপক যানজটের সৃষ্টি হয়। দুই ছাত্রের অকাল মৃত্যুর সংবাদ শুনে হাসপাতালে ছুটে যান সামসী এগ্রিল হাই স্কুলের প্রধান শিক্ষক শৈলেশ পান্ডে ও উচ্চমাধ্যমিক পরীক্ষার সঙ্গে যুক্ত জেলার আধিকারিকরা। মৃত দুই ছাত্রের দেহ সামসি গ্রামীণ হাসপাতালে নিয়ে যাওয়া হলে তাঁদের দেখার জন্য মানুষের ঢল নামে। তন্ময়ের বাবা তপন প্রামাণিক একটা সেলুনের দোকান চালান। রেহানের বাবা পেশায় কৃষক। দুই ছাত্রের অকাল প্রয়াণে শোকের ছায়া নেমেছে সামসী এগ্রিল হাই স্কুল সহ শ্রীপুর এলাকায়।

দেখুন অন্য খবর