মালদার মঞ্চে নাগরিকত্ব ইস্যুতে বার্তা, মতুয়াদের ভরসা দিলেন প্রধানমন্ত্রী

মালদহ: মালদহের (Maldah) জনসভা থেকে একাধিক রাজনৈতিক বার্তা দিলেন প্রধানমন্ত্রী নরেন্দ্র মোদি (Narendra Modi)। মতুয়া (Matua) সম্প্রদায়কে আশ্বাস দিয়ে তিনি বলেন, তাঁদের অধিকার ও সম্মান রক্ষায় কেন্দ্র সরকার প্রতিশ্রুতিবদ্ধ। একই সঙ্গে মা-বোন ও যুবকদের ভবিষ্যৎ সুরক্ষার কথা তুলে ধরে রাজ্যের শাসকদল তৃণমূল কংগ্রেসকে তীব্র আক্রমণ করেন প্রধানমন্ত্রী। প্রধানমন্ত্রীর বক্তব্যে উঠে আসে উন্নয়ন, নাগরিকত্ব এবং নিরাপত্তার প্রসঙ্গ। তাঁর দাবি, বিজেপি ক্ষমতায় এলে পশ্চিমবঙ্গে প্রকৃত উন্নয়ন ও স্থায়ী সমাধান সম্ভব।

মোদি বলেন, ‘‘মোদীর গ্যারান্টি, মতুয়া, যাঁরা প্রতিবেশী দেশে ধর্মের কারণে হিংসার শিকার হয়ে এখানে এসেছেন, তাঁরা ভয় পাবেন না। মোদী সিএএ-র মাধ্যমে শরণার্থীদের সুরক্ষা দিয়েছে। এখানে যে বিজেপি সরকার হবে, তারা মতুয়া, নমঃশূদ্র শরণার্থীদের বিকাশের কাজে গতি আনবে। বাংলায় পরিবর্তন আনার দায়িত্ব রয়েছে মা-বোন, যুবকদের।’’

আরও পড়ুন: মালদহে ভোটের দামামা বাজালেন নরেন্দ্র মোদি

দুই দিনের বঙ্গ সফরে এসে মালদহ থেকেই কার্যত ভোটের দামামা বাজালেন প্রধানমন্ত্রী নরেন্দ্র মোদি। শনিবার মালদহে দেশের প্রথম বন্দে ভারত স্লিপার ট্রেনের উদ্বোধনের পাশাপাশি একাধিক উন্নয়ন প্রকল্পের সূচনা করেন তিনি। একই সঙ্গে একটি রাজনৈতিক সভায় ভাষণ দিয়ে বাংলা ও পূর্ব ভারতের রাজনীতি, উন্নয়ন এবং ভবিষ্যৎ নিয়েও বার্তা দেন প্রধানমন্ত্রী।

দুপুর ১টা ২৫ মিনিট নাগাদ মালদহে পৌঁছন নরেন্দ্র মোদি। অনুষ্ঠানস্থলে পৌঁছে প্রথমেই কচিকাঁচাদের সঙ্গে কথা বলেন তিনি। এরপর মঞ্চে উঠে ‘ভারত মাতার জয়’ ধ্বনি দিয়ে বক্তৃতা শুরু করেন প্রধানমন্ত্রী। সভাস্থলে যাঁরা বাঁশের পরিকাঠামোর উপর দাঁড়িয়ে ছিলেন, তাঁদের নেমে আসার অনুরোধ করেন তিনি। মোদি বলেন, কারও চোট লাগলে তাঁর কষ্ট হবে এবং মানুষের জীবন তাঁর কাছে সবচেয়ে মূল্যবান।